
Alle hester som skal starte konkurranse, må være førstegangsregistrert i NRYF’s konkurranseregister (HorsePro). Registreringen skal ivareta sikker identifikasjon av konkurransehester, og gjøres ved at hestens id.nr, navn og annen identifikasjon registreres i HorsePro.
Rideskolehester førstegangsregistreres kostnadsfritt. Det er egne bestemmelser for utenlandsk eide hester, se “Generelt konkurransereglement, Kapittel 3″.

Årlig hestelisens
Alle hester som skal starte klasse LB eller høyere på distrikts-, lands- og elitestevner må ha hestelisens

Alder
For å delta i konkurranser må hesten som hovedregel fylle minst fem år i løpet av kalenderåret. Fire år gamle hester kan starte lette klasser i enkelte grener, samt i egne unghest klasser med statutter godkjent av NRYF. Hestens alder regnes fra 01.01 det året hesten er født, og aldersbestemmelsene gjelder også for start utenfor konkurranse.
Hesten skal være sunn, i konkurransemessig stand og kvalifisert for det nivået den skal starte ved deltakelse på stevner.

Ponnimåling
For at en ponni skal kunne starte ponniklasser må den stå oppført i NRYF’s register som ponni. For registrering må det sendes inn godkjent, norsk ponnimåling.

